Wean wiad  heit in 23 Hieb (Gemeindebeziake) untateut. De historische Oidstod, heit da Großteu vom 1. Beziak, woa no im Revolutionsjoah 1848 praktisch s gesaumte Stodgebiet. Untam Kaisa Franz Joseph is 1850, 1890/1892 und 1904 zua drei großn Stodeaweidarungen kumma. 1850 san de damolign Vorstädde in de Stod eingliedat wuan. Des woan de Gmeindn inneahoib vom Linienwoi, de ma zum 2. bis 8. Beziak gmocht hod. Späda is da 4. Hieb täut wuan und da zwate Teu is daunn da 9. Beziak wuan. Noch a Beschluss vo 1890, dea am 1. Jenna 1892 in Kroft tretn is, san aa de sognanntn Vuaort am rechtn Donauufa eingmeindet wuan. Damit hod Wean 19 Beziak ghobt. 1900 is da neadliche Teu vom 2. Beziak zum 20. Beziak gmocht wuan. Und ba da drittn grossn Erweitarung im Joah 1904, san Gebiete am linkn Donauufa um Floridsdorf und Kagran ois 21. Beziak eingmeindt wuan. De neichn Stodgrenzn hom daun bis 1938 guitn.